Hei, denne artikkelen er over ett år gammel og kan inneholde utdatert informasjon

ULLEVAAL STADION (Dagbladet): Svenske Lars Lagerbäck (68) er ansatt som ny landslagssjef for fotballherrene. Det ble kjent på en pressekonferanse i garderoben (!) på Ullevaal stadion klokka 12.

- Noen har ment at jeg burde pensjonere meg. Det føles veldig spennende å lede et norsk landslag, sier Lagerbäck.

- Norge har ikke hatt marginene på sin side. Jeg så Ungarn-kampene (i EM-playoff) og der burde Norge gått videre. Norge har en miks av yngre og eldre spillere. Spesielt de yngre kan utvikle seg, sier Lagerbäck, som har kontrakt ut 2019.

Han fortsetter:

- For meg handler det om å vinne fotballkamper og da må du spille utfra hvordan spillermaterialet er. Vi kommer ikke til å spille slik som Norge gjorde på 90-tallet, men kanskje noe lignende, sier 68-åringen.

Lagerbäck ledet Sverige fra 2000 til 2009. Så tok han over Nigeria i 2010. Det ble et kort opphold før han dro til Island i 2011.

Der opplevde han suksess med EM-sluttspillet i 2016. Etter EM ga han seg og nå er han klar for Norge.

- Gode resultater

NFF er glade for å presentere den tidligere Sverige- og Island-sjefen.

- Vi er veldig fornøyde med å presentere Lars Lagerbäck som ny landslagssjef. Han har vist resulteter og er en trenerkapasitet. Det er en fornøyelse å presentere ham som ny trener, sier NFF-president Terje Svendsen.

Foto: Nina Hansen Vis mer

Toppfotballsjef Nils Johan Semb har ledet jakten på ny sjef.

- Å bytte landslagssjef etter fire kamper i en VM-kvalik er en utfordrende ting. Nå har vi kartlagt. Vi må se hvem som er tilgjengelig, hvem er interessert og hvem er både tilgjengelig og interessert innenfor de økonomiske rammene, sier toppfotballsjef Nils Johan Semb.

- Vi endte med en håndfull kandidater, og Lars var førstevalget blant de kandidatene. Lars er en «landslagsekspert». Han har gode resultater med landslag som vi kan sammenligne oss med, sier Semb.

- Vi startet med Ståle (Solbakken), så var Lars nummer to. Du kan se en rød tråd mellom de to, sier Semb.



Han overtar dermed etter Per-Mathias Høgmo og leder laget for første gang i VM-kvalifisering mot Nord-Irland 26. mars.

- Når vi startet å diskuere dette så føltes det som en fin utfordring, sier Lagerbäck.

Foto: Nina Hansen Vis mer

- Norsk assistent

Svensken ledet Island med stor suksess i EM i fjor sommer.

- Kan Island klare det, så kan selvsagt Norge klare det. Det handler om å få spillerne med seg, sier Lagerbäck og fortsetter:

- Det er en tøff kvalik, men det er fortsatt muligheter til å klare playoff, sier svensken.

Han forteller:

- Jeg ønsker å ha med meg en norsk assistent. En som kjenner spillerne, sier Lagerbäck.

- Sluttspillekspert

Dagbladets kommentator Morten Pedersen meldte allerede i går kveld at NFF hadde en ny mann på plass.

- Vi får en landslagstrener som i SAS-magasinet Scandinavian Traveler før EM 2016 sa han ikke bryr seg om hva spillerne gjør når de har ballen. Uansett er han en sluttspillekspert, sier Morten Pedersen etter dagens nyhet.

Nyheten kommer rundt to og en halv måned etter at Per-Mathias Høgmo og NFF avbrøt kontrakten etter en skuffende start på VM-kvalifiseringen. 16. november innkalte NFF til en pressekonferanse der Høgmo fortalte at partene gikk fra hverandre.

Høgmo fikk 35 kamper - 10 seirer, 7 uavgjort, 18 tap. Tapet mot Tsjekkia 11. november ble hans siste kamp som landslagstrener.

Nedtur på nedtur

Per-Mathias Høgmo tok over landslagstrenerjobben for Egil Drillo Olsen i september 2013, men de sportslige resultatene har ikke vært gode.

11.oktober 2013 debuterte Høgmo som landslagssjef i 3-0 tapet borte mot Slovenia ikvalifiseringen til Brasil-VM

Allerede i oktober 2013 uttalte Norges Fotballforbund (NFF) at EM-sluttspillet i 2016 var et absolutt krav.

EM-håpet endte, som kjent, i playoff-fiasko mot Ungarn med 1-3-sammenlagt. Sommerens EM ble dermed spilt uten Norge.

Tre poeng

Også i den pågående VM-kvalifiseringen er det blitt levert svake resultater av fotballherrene og Norge står med tre poeng på fire kamper.

Seieren kom i en slitekamp mot San Marino på hjemmebane. Ellers var både Tsjekkia, Tyskland og Aserbajdsjan for gode.

Nå får en ny mann sjansen til å lede Norge: Første kamp er VM-kval borte mot Nord-Irland 26. mars. Så venter Tsjekkia på hjemmebane 10. juni

Fakta: Disse har vært norsk landslagssjef i fotball for menn siden 1960: * 2017- Presenteres senere onsdag. * 2013-16: Per-Mathias Høgmo * 2009-13: Egil «Drillo» Olsen * 2004-08: Åge Hareide * 1998–2003: Nils Johan Semb * 1990-98: Egil «Drillo» Olsen * 1988-90: Ingvar Stadheim * 1987-88: Tord Grip * 1977-87: Tor Røste Fossen * 1974-77: Kjell Schou-Andreassen og Nils Arne Eggen * 1971-74: George Curtis * 1969-71: Øivind Johannessen * 1967-69: Wilhelm Friedrich Kment * 1962-66: Ragnar Nikolai Larsen * 1960-62: Wilhelm Friedrich Kment (NTB)